Biografie - Rudie van Rensburg | Skrywer
Rudie van Rensburg is op 6 Oktober 1951 in Bloemfontein gebore. Hy matrikuleer aan die Hoërskool Sentraal in Bloemfontein en behaal die grade BA (HOD) en BA (Kommunikasiekunde) aan die Universiteit van die Vrystaat en ’n BA (Hons.) in Kommunikasiekunde aan Unisa.
Hy begin sy loopbaan as joernalis by Die Volksblad in die sewentigs, waarna hy in 1982 mede-stigter en uitgewer van Bloemnuus (die eerste gratis weekkoerant in die Vrystaat) sou word en later die redakteur van Die Ekonoom (’n landwye saketydskrif). Hy was ook verbonde aan die Universiteit van die Vrystaat se skakelburo voordat hy in 1987 Kaap toe verhuis en hom by Sanlam aansluit. In sy twee dekades by Sanlam is hy onder meer senior bestuurder: reklame, uitgewer van die kliëntetydskrif Sanlamklub en hoof: borgskappe en promosies.
In 2008 word sy komedie Die Begrafnis (onder die skuilnaam van Phil Janse) by die KKNK bekroon met die Sanlamprys vir Afrikaanse Teater (beste dramaturg), en word opgevoer by al die groot Afrikaanse kunstefeeste. Die Begrafnis verskyn ook in boekvorm by Genugtig! Uitgewers. In 2009 verskyn ’n selfpublikasie van hom, Die Doempies van Tafelberg, vir kleuters.
Sy debuutroman, Slagyster, was een van die drie finaliste vir die Jan Rabie-Rapport-prys vir Afrikaanse debuutfiksie wat in 2013 by enige uitgewer in Suid-Afrika verskyn het. Slagyster is ook een van die drie finaliste vir die Prys vir Spanningslektuur van die ATKV-Woordveertjies. Pirana was in 2017 op die kortlys vir die kykNET-Rapport-boekprys (film).
Hy is getroud met Lize en het drie kinders, MC, Neil en Amieke.
Rudie Se gunstelinge
Skrywers: Deon Meyer, Chris Karsten, Etienne Leroux, Etienne van Heerden, Jeanne Goosen, Jo Nesbo, Stieg Larsson, Henning Mankell, Evan Hunter, Norman Mailer, John Updike.
Nie-fiksie-boeke: Picasso: Creator & Destroyer - Arianna Stassinopoulus Huffington; Leroux: 'n Lewe - J.C. Kannemeyer; The Road Ahead – Bill Gates.
Skilders: Picasso, Matisse, Jackson Pollock, Miró, Walter Battiss, Norman Catherine, Paul du Toit.
Akteurs: James Gandolfini, Dustin Hoffman, Jack Nicholson, Gene Hackman, Meryl Streep, Sandra Bullock.
Musikante: Beatles, Rolling Stones, Cat Stevens, Simon & Garfunkel, Sixto Rodriques.
Sportspanne: Cheetahs-rugbyspan, Knights-krieketspan.
TV-programme: The Sopranos, Breaking Bad, The Office, Kwela, Homeland.
Kos: Skaapskenkelpotjie, Oesters, Macaroni & Kaas, Kerrie-en-rys, Alle vrugte.